章邯，秦人也。二世皇帝二年冬，陳涉所遣周章等將西至戲，兵數十萬。二世大驚，與群臣謀曰：「奈何？」少府章邯曰：「盜已至，眾彊，今發近縣不及矣。酈山徒多，請赦之，授兵以擊之。」二世乃大赦天下，使章邯將，擊破周章軍而走，遂殺章曹陽。二世益遣長史司馬欣、董翳佐章邯擊盜，殺陳勝城父，破項梁定陶，滅魏咎臨濟。楚地盜名將已死，章邯乃北渡河，擊趙王歇等於鉅鹿。三年，章邯將其卒圍鉅鹿，楚上將軍項羽將楚卒往救鉅鹿。夏，章邯戰數卻，二世使人讓邯，邯恐，遂以兵降項羽。羽入關中，立邯為雍王。漢王定三秦，邯敗走廢丘，自殺。